Szálinger Balázs

*Mikes Kelemen térdig érő hajtásoknak örül*

Idegen világra nyílik az ablak,

De a száműzetés ünnepet ül:

Spontán tölgyesek jöttek, s kipattantak

Körülöttünk, következetlenül!

Egészséges, térdig érő hajtások

A magaslaton. Mit keresnek itt?

Ilyet még a török szolgánk se látott,

És hogy mit keresnek? Hát azt, amit

Mi. A hajtásoknak nincs sok esélyük,

Felnőtt nem öleli őket, és öl a nap,

Nem lesz belőlük árnyas menedékünk,

Ők is itt végzik a félhold alatt.

Egy kis öröm, színfolt, egy fura ötlet

Idegenben, és mi sem vagyunk többek.

*Gát utca*

Szőke herceg, amilyen sose jött el,

Tulajdonképpen senkihez. De most

Tiszta ruhában ül a proletár-

 Költő szülőházának udvarán.

Versbe valóan üt, vall, lágyul el

És átkoz egy kegyetlen korszakot;

Verset szaval, tanít, tehetségének

 Lovát ugratja, tincsét hintáztatja.

A ház ma ugyanúgy kis szobakonyhák

Parazsait tartja szemérmesen,

És a gangra kigyűlnek a lakók.

 Papucsban, egy fél sörrel, duruzsolni.

Szőke herceg enyhén előre dől,

Onnan kacsint. Bocsánat, zavarok?

A közönség kuncogva helyesel,

 És a gangon bekussol a proli.

Nem, a szeretni tudó emberek

Nem tűntek el, csak cselesebb az ördög.

Másként finom záporokkal megtűzdelt

 Várostérkép, vonatfütty, június.